1981. március 11-én egy újonnan alakult együttes, a Bucks Fizz hét másik előadóval közösen vett részt azon a rendezvényen, melyen eldőlt, hogy ki képviseli Nagy-Britanniát a soron következő Eurovíziós Dalfesztiválon. A négytagú csapatot Nichola Martin és Andy Hill szerző-producerek hívták életre, eredetileg kifejezetten erre a versenyre. A felállás – két nő, két férfi – és a zenei hangzás az 1974-ben győztes svéd ABBA-t idézte. A versengést a Bucks Fizz nyerte, Anglia képviseletében tehát Bobby, Cheryl, Mike és Jay utazhattak Dublinba, a nemzetközi dalversenyre, hogy ott is előadják a "Making Your Mind Up" című dalukat. Az egyik énekesnő, Cheryl Baker alighanem különösen izgatottan várta a rendezvényt, hiszen ő 3 évvel korábban már részt vett a fesztiválon a Co-Co együttes tagjaként, ám az a csapat Anglia addigi legrosszabb eurovíziós eredményét, a 11. helyet érte el csupán. 1981. április 4-én zajlott le a fesztivál a Royal Dublin Society Simmonscourt Pavilionjában. 20 ország versenyzett, a Bucks Fizz 14. előadóként lépett a színpadra. Fellépésük nagy sikert aratott, részben azért, mert szám közben a két férfi énekes – show-juk részeként – váratlanul letépte a lányok szoknyáját, ami alatt a hölgyek másik, rövidebb szoknyát viseltek. A verseny rendkívül szoros volt, a szavazás különböző szakaszaiban összesen öt ország állt nyerésre, s annyira az utolsó pillanatban dőlt el minden, hogy az utolsó előttiként szavazó ország pontszámainak kihirdetése előtt még holtverseny volt Anglia, az NSZK és Svájc között. Végül a "Making Your Mind Up" mindössze 4 ponttal előzte meg az NSZK versenydalát, Lena Valaitis "Johnny Blue" című dalát, viszont a fesztivál egyetlen olyan versenyszáma volt, ami mindegyik országtól kapott pontot. A "Making Your Mind Up" nagy sláger lett Európa-szerte, összesen 9 országban vezette a slágerlistát.